Marek Mintál

Marek Mintál (* 2. september 1977, Bytčica) je bývalý slovenský futbalista. V súčasnosti pôsobí ako asistent hlavného trénera nemeckého klubu 1. FC Norimberg.

Mintál hrával v strede poľa, ako podporný útočník, alebo ako útočník. Počas svojej kariéry dosiahol viacero unikátnych úspechov, avšak dlhú dobu bol zranený. 

 Osobný život 
Marek Mintál má brata Róberta Mintála, ktorý je tiež futbalistom. Marek je veľmi obľúbený a vážený medzi fanúšikmi klubu 1. FC Norimberg.

 Klubová kariéra 

 MŠK Žilina 
Svoju kariéru začal v klube MŠK Žilina, v lige za ňu debutoval v roku 1996, keď mal 19 rokov. Nasledujúcu sezónu bol siedmy najlepší strelec ligy a s klubom dosiahol štvrté miesto.  V sezóne 2001/02 sa stal s 21 gólmi najlepší strelec a zároveň so Žilinou získal majstrovský titul. Nasledujú sezónu bol s dvadsiatimi gólmi spolu s Martinom Fabušom opäť najlepším strelcom a Žilina svoj úspech tiež zopakovala. V Žiline nosieval na drese číslo 9. 

 1. FC Norimberg 
V lete 2003 prestúpil za 100 000 eur do nemeckého klubu 1. FC Norimberg, ktorý v tom čase hrával druhú najvyššiu súťaž.  S klubom podpísal dvojročnú zmluvu.

V drese Norimbergu debutoval 5. júla v prípravnom zápase proti ASV Neumarkt. Vo svojej prvej sezóne výrazne pomohol Norimbergu dosiahnuť postup do Bundesligy, keďže sa stal najlepším strelcom celej druhej ligy. 

V najvyššej súťaži debutoval 7. augusta 2004 víťazstvom nad 1. FC Kaiserslautern. 28. augusta 2004 strelil v ligovom zápase proti Hamburgu hetrik, pričom sa stal prvým Slovákom v Bundeslige, ktorému sa to podarilo. Počas svojej prvej sezóny v Bundeslige sa stal najlepším strelcom celej súťaže, čo znamenalo, že 4-krát po sebe bol najúspešnejším strelcom v troch rôznych ligových súťažiach a taktiež sa stal prvým človekom v histórii, ktorý bol najlepší strelec v druhej a v prvej Bundeslige za sebou v rovnakom klube.

Od sezóny 2005/06 začal trpieť zraneniami, čo bol jeden z dôvodov, prečo v sezóne 2007/08 klub zostúpil do druhej ligy. V druhej lige sa počas sezóny 2008/09 Mintálovi vrátila forma, stal sa znova najlepším strelcom a v hlasovaní fanúšikov sa stal najlepším hráčom druhej Bundesligy. Norimberg v tejto sezóne dosiahol 3. miesto a po baráži opäť postúpil do najvyššej Bundesligy.

 FC Hansa Rostock a rozlúčka s kariérou 
V sezóne 2011/12 sa Mintál presunul znova do druhej Bundesligy, keďže prestúpil do klubu Hansa Rostock. V tomto klube pôsobil jednu sezónu, no stále ho trápili zranenia. Klub na konci sezóny dokonca prepadol do 3. Bundesligy.

21. júla 2012 sa vrátil do Norimbergu, aby tam odohral svoj posledný profesionálny a zároveň rozlúčkový zápas proti Borussii Dortmund. Rozlúčiť sa prišlo 30 000 fanúšikov. Marek v tomto zápase strelil v 44. minúte gól a Norimberg nakoniec vyhral 4:2. Marek naďalej pokračoval vo futbale, ale už iba v B-tíme Norimbergu. Kariéru oficiálne skončil v roku 2013.
 Reprezentácia 
Na svoj prvý reprezentačný zápas nastúpil 6. februára 2002. V máji 2009 oznámil koniec reprezentačnej kariéry. Za národný tím strelil dokopy 14 gólov a odohral 45 zápasov.

 Zoznam medzinárodných gólov Mareka Mintála 
Č.DátumMiestoSúperVýsledokSúťaž16. február 2002Azadi Stadium, TeheránIrán3–2Priateľský zápas214. máj 2002Tatran Stadium, PrešovUzbekistan4–1331. marec 2004Tehelné pole, BratislavaRakúsko1–148. september 2004Tehelné pole, BratislavaLichtenštajnsko7–0Majstrovstvá sveta 2006 kvalifikácia526. marec 2005A. Le Coq Arena, TallinnEstónsko2–168. jún 2005Stade Josy Barthel, LuxemburgLuxembursko4–072. september 2006Tehelné pole, BratislavaCyprus6–1Majstrovstvá Európy 2008 kvalifikácia897. okóber 2006Millennium Stadium, CardiffWales5–1Majstrovstvá Európy 2008 kvalifikácia101115. november 2006Štadión pod Dubňom, ŽilinaBuharsko3–1Priateľský zápas1212. september 2007Štadión Antona Malatinského, TrnavaWales2–5Majstrovstvá Európy 2008 kvalifikácia131426. marec 2008Štadión Zlaté Moravce, Zlaté MoravceIsland1–2Priateľský zápas

 Trénerská kariéra 
1. FC Norimberg "A"
23. apríla 2014 odvolalo vedenie 1. FC Norimberg holandského trénera Gertjana Verbeeka. Tri kolá pred koncom najvyššej nemeckej futbalovej súťaže, vymenovalo za hlavného trénera Rogera Prinzena a za jeho asistenta Mareka Mintála. Tréneri sa mali pokúsiť udržať pre Norimberg prvoligovú príslušnosť. 

 Ligové štatistiky 
 Prvý ligový gól: MŠK ŽilinaSpartak Trnava 2:3, 4. 4. 1997
 Prvý ligový hetrik: 1. FC KošiceMŠK Žilina 0:4, 20. 10. 2001
 Prvý gól v Bundeslige: HSV Hamburg1. FC Norimberg 4:3, 28. 8. 2004 
 Hetriky v Bundeslige: 
HSV Hamburg1. FC Norimberg 4:3, 28. 8. 2004
1. FC NorimbergVfL Wolfsburg 4:0, 6. 11. 2004
 Stý ligový gól: 1. FC NorimbergMainz 1:2, 21. 5. 2005
 Najviac gólov v jednej sezóne: 24, 1. FC Norimberg, 2004/2005

 Úspechy 
Reprezentačné
 postup do baráže kvalifikácie MS 2006
 4. miesto na ME hráčov do 21 rokov 2000

Klubové 
 2× majster Slovenska 2001/02, 2002/03 s MŠK Žilina
 Slovenský superpohár: 2003
 víťaz Nemeckého pohára 2007 s 1. FC Norimberg
 účastník skupinovej fázy Pohára UEFA 2007/08 s 1. FC Norimberg

Individuálne 
 2× Futbalista roka 2004, 2005
 Najlepší hráč dvadsaťročia v slovenskej lige (1993 - 2013)
 Jedenástka dvadsaťročia v slovenskej lige (1993 - 2013)
 2× najlepší strelec slovenskej ligy: 2001/02 (21 gólov), 2002/03 (20 gólov)
 najlepší strelec Bundesligy 2004/05 (24 gólov)
 3. miesto v poradí o Zlatú kopačku 2004/05
 Objav sezóny 2004/05 v Bundeslige
 2. miesto v ankete Najlepší zahraničný hráč Bundesligy 2004/05
 2× najlepší strelec 2. Bundesligy: 2003/04 (18 gólov), 2008/09 (16 gólov)
 člen Klubu ligových kanonierov (108 gólov)
 Jedenástka roka: 2001
 Jedenástka sezóny: 2002/03
 3. miesto v ankete Športovec roka 2005

 Referencie 

 Iné projekty 

 Externé odkazy 
 Profil hráča na NTF 

Kategória:Slovenskí futbalisti
Kategória:Hráči AFC Nové Mesto nad Váhom
Kategória:Hráči MŠK Žilina
Kategória:Hráči 1. FC Nürnberg